১৮৯৭ সালে ইহূদীবাদী আন্দোলন একটি সাংগঠনিক রূপ লাভ করে এবং উক্ত সালে সুইজারল্যান্ডের ‘ব্যাসল’ নগরীতে অনুষ্ঠিত প্রথম ইহূদী সম্মেলনে গৃহীত উদ্দেশ্য ও লক্ষ্যসমূহ বাস্তবায়নে একটি নিয়মিত কর্মপদ্ধতি গৃহীত হয়। এ বিষয়ে ইসরায়েল কোহেন (Israel Cohen) তার ‘ইহূদীবাদের সংক্ষিপ্ত ইতিহাস’ নামক বইয়ে লেখেন যে, ইহূদীবাদী আন্দোলনের প্রধান লক্ষ্য হ’ল তাদের প্রাচীন স্বদেশ ভূমি ফিলিস্তীনকে পূর্ণভাবে নিজেদের দখলে ফিরিয়ে আনা।[4] এ সময়ে তারা কৃষি, শিল্প, রাজনৈতিক, অর্থনৈতিক, সামরিক ও পররাষ্ট্রনীতিতে অগ্রগামী করতঃ সমস্ত ফিলিস্তীনীকে একটি কলোনীতে পরিণত করার পরিকল্পনা নেয়। আর এটি প্রকৃত প্রস্তাবে শুরু হয় ১৯০৭-০৮ সালে একটি পরিকল্পিত নীলনক্সা অনুযায়ী ইহূদী উদ্বাস্ত্তদের আগমনের সূত্র ধরে। উল্লেখ্য, এই বৃহত্তর ফিলিস্তীনে অন্তর্ভুক্ত করা হয় আরব রাষ্ট্রের বহু এলাকা, যা ১৯১৭ সালের ২৩শে জুন সংখ্যার প্যালেস্টাইন ম্যাগাজিনে তুলে ধরা হয়। ১৯১৮ সালের জুন সংখ্যা ‘প্যালেস্টাইন’ সাময়িকীতে প্রাক্তন প্রধানমন্ত্রী ডেভিড বেন গুরিয়ান এবং ওয়াইজম্যানের পরবর্তী ইসরাঈলী প্রেসিডেন্ট আইজ্যাক বেন জিভি প্যালেস্টাইনের আয়তন হিসাবে পশ্চিমে ভূমধ্যসাগর, উত্তরে লেবানন পাহাড়, পূর্বে সিরিয়ার মরুভূমি এবং দক্ষিণে সিনাই উপদ্বীপ (Penisuala) দেখান এবং বলেন যে, এটাই হ’ল প্যালেস্টাইনের প্রাকৃতিক সীমানা।[5] প্যালেস্টাইনের পূর্ব থেকে দক্ষিণ অংশের সীমানার মোট আয়তন হয় ৯০,০০০ বর্গকিলোমিটার, যা বাংলাদেশের অর্ধেকের বেশী।